Gebruike en Gewoontes in die Bybel: Woonplekke(7) - www.bybelkennis.co.za
by Mitch Kalp · Published 07/07/2014 · Updated 28/09/2014
Die voorportaal het 'n deur voor die ingang gehad. Rykes het 'n diensmeisie gehad wat die deur oop en toe gemaak het. Ons lees in Handelinge 12:13-14 dat 'n diensmeisie met die naam van Rhode gegaan het om die deur van die portaal vir Petrus oop te maak (sy was egter so bly om sy stem te hoor dat sy na binne gehardloop het sonder om die deur oop te maak).
Die deure is met sluitbalke gesluit (Nehemia 3:3). Dit kon ook met 'n sleutel oopgesluit word (Rigters 3:25) wat van hout of metaal gemaak was. Die antieke sleutels was geweldig groot-soveel so dat 'n mens selfs jou hand deur die sleutelgat kon steek (Hooglied 5:4). Dit was gevolglik baie opsigtelik as iemand 'n sleutel by hom gehad het en gevolglik kon die huiskneg wat die sleutel gedra het baie maklik raakgesien word. Dit was dus 'n simbool van die gesag wat by beklee het (Lees gerus Jesaja 22:22 asook Matteus 16:19).
Uit 'n moderne oogpunt gesien, sou 'n antieke huis vir ons redelik leeg gelyk het. Let byvoorbeeld op dat die ryk Sunemmitiee vrou die kamer van Elisa met slegs 'n bed, tafel, stoel en lamp toerus (2 Konings 4:9-10). Voorts sou daar ook in die huise potte en kruike rondstaan wat vir stoordoeleindes gebruik is. Oor die bed kon daar mooi linnegoed wees (Spreuke 7:16-17).
Ondanks die feit dat die meubels so eenvoudig was, het die Israeliete veel meer gerief geniet as wat hulle voorvaders gehad het toe hulle in die woestyn rondgetrek het. Alhoewel Palestina deur Rome regeer is, het hulle egter nie die ryk versierde smake openbaar wat die Romeine gehad het nie.